Պատասխանելով այն հարցումին, թէ ի՞նչ գնահատական կու տար Վահան Յովհաննիսեան, եթէ խօսեր այս օրերու մասին, Հայկը ըսաւ.«Ես այսօր տարբեր տեղերէ կը լսեմ, որ անոր բացակայութիւնը բաւական զգալի է թէ՛ կուսակցութեան մէջ, թէ՛ Հայաստանի քաղաքական կեանքին մէջ: Յաճախ ընկերներս կը հարցնեն` «ի՞նչ կ’ըսէր Վահան Յովհաննիսեան այսինչ դէպքին կամ իրավիճակին մասին». անշուշտ, դժուար է ըսել, թէ ինք ինչ կ’ըսէր, բայց կը կարծեմ՝ անոր գաղափարներուն հետ հաղորդակից ըլլալու լաւ ճամբայ մը կայ, այդ ալ` անոր ստորագրած յօդուածները, մտաւոր ժառանգութիւնը կարդալն է: Յատկապէս՝ անոր յօդուածաշարքը, որ կը կոչուի «Մայրամուտ, որը հարկաւոր է կասեցնել»: Ճիշդ երէկ ատիկա ընթերցեցի եւ պահ մը զգացի, որ այսօրուան մասին կը խօսի: Եւ վստահ եմ, որ այսօր հայաստանեան ներքաղաքական տարբեր բեւեռներու վրայ գտնուող մարդիկ, նոյնիսկ այս եզրը պիտի չվախնամ ըսելու` «բարիկադների(պատնէշներու) (ընդդիմութիւններու)» հակառակ կողմը գտնուող մարդիկ, իր գրածներէն կրնան որոշակի արժէքաւոր խորհուրդ քաղել: Կը կարծեմ` այդպէս կարելի է հասկնալ, թէ ինքը ինչ կ’ըսէր, կամ ինչ կը մտածէր: Այդ յօդուածները գրուած են տարիներ առաջ, բայց, կարծէք գրուած են այսօրուան համար»: